Grond vir ANC-veterane beloofFoto: Magda Ehlers/Pexels.com Oudstryders van die ANC se eertydse gewapende vleuel, Umkhonto we Sizwe (MK), sal bevoordeel word en plase ontvang as deel van grondhervorming, want die ANC het sy veterane nooit behoorlik vergoed nie. Só het die senior ANC-LP Tina Joemat-Pettersson Woensdagmiddag in die debat oor die staatsrede gesê. Dit is die eerste keer ooit dat ‘n senior ANC-lid amptelik sê dat ANC-lede bo ander bevoordeel sal word in grondhervorming, en dit bots geheel en al net die beleid sedert 1994. Joemat-Pettersson het die stelling baie spesifiek gemaak – nie in die hitte van die stryd nie – na aanleiding van DA-kritiek omdat ‘n bruin boer van Darling naby Malmesbury in die Wes-Kaapse Swartland van sy grond afgesit is toe dit deur die ANC-regering aan ‘n MK-veteraan toebedeel is. Joemat-Pettersson het ook teen korrupsie uitgevaar maar is dadelik deur die DA-LP Kevin Mileham herinner aan haar rol in die verkoop van Suid-Afrika se strategiese brandstofreserwes tydens die Zuma-bewind. “As jy wonder hoe lyk korrupsie, kyk in die spieël,” het Mileham aan Joemat-Pettersson gesê. Die minister van justisie, Ronald Lamola, het die middag begin deur te sê in DA-beheerde munisipaliteite word mense wat dieselfde akademiese kwalifikasie as die DA-leier John Steenhuisen (naamlik matriek) aangestel in belangrike posisies, en toe was die gort gaar. Die DA-LP van Standerton, Angel Khanyile, het presies vertel watter vieslike omstandighede weens ANC-korrupsie, -wanbestuur en -onkunde in hierdie dorp aan die Vaalrivier heers. Direk ná haar het die minister van water en sanitasie, Lindiwe Sisulu, aan die beurt gekom en tot algemene verstomming aangevoer dienslewering in Standerton is baie beter as in die Wes-Kaap. Hieroor is sy luid deur die DA tereg gewys en uitgelag as heeltemal belaglik. Die VF Plus-parlementslid Armand Cloete het die situasie onder ANC-wanbestuur in Welkom en Bloemfontein in besonderhede geteken, en die DA-LP Cilliers Brink het Stellenbosch voorgehou as voorbeeld van puik DA-bestuur. Brink het namens die DA die inwoners van Koster in Noordwes ondersteun wat hul dorpbestuur in eie hande neem. In sy toespraak het die DA-LP dr, Leon Schreiber gesê hy gaan ‘n wetsontwerp by die parlement indien om kaderontplooiing te verbied. Pres. Cyril Ramaphosa, wat die eerste president in die Suid-Afrikaanse geskiedenis geword het om nie die debat oor sy eie staatsrede met sy teenwoordigheid vereer nie, sal Donderdagmiddag repliek op die debat lewer.